En række ældre mennesker i Hadsund og Mariager-området er den seneste tid blevet udsat for et såkaldt kontaktbedrageri. Det er sket fem gange inden for kort tid. Den unge mand, der har begået forbrydelserne, beskrives som værende mellem 20 og 30 år, cirka 170 centimeter høj og kraftig af bygning. Flere gange har den unge mand ringet til ældre mennesker, og sagt, at han var fra banken, og kort efter er han mødt op på de ældres adresser, hvor han har fået udleveret dankort og koder. Herefter har han stjålet større beløb. To gange har han opsøgt de ældre direkte på deres adresse - altså uden at ringe på forhånd - og sagt han var fra banken. Det er uvist, hvor mange penge han er sluppet af sted med i alt, men i to af tyverierne er det lykkes ham at stjæle henholdsvis 12.000 kroner og 15.000 kroner. Udlever ikke kort og koder Politikommissær Mikkel Brügmann pointerer, at politiet ser med stor alvor på sagerne. - Det er forkasteligt at udnytte menneskers gode tro på den her måde og så stjæle deres sparepenge. Vi efterforsker disse forbrydelser grundigt, så vi kan finde frem til den skyldige og indlede strafforfølgning af pågældende, siger Mikkel Brügmann. Han vil derfor gerne advare andre ældre i området. - Vi vil gerne advare borgere om, at disse bedragere har meget gode talegaver: Selvom de virker meget overbevisende, så skal man ikke udlevere sine personlige oplysninger, bankkort og koder – hverken når de ringer eller møder fysisk op. Og ham vi har at gøre med her virker veltalende, venlig og snedig, siger Mikkel Brügmann. Politiet regner med, at der er tale om en enkelt gerningsmand.

Referat:
Politikommissær kalder tyven 'forkastelig', fordi han stjæler ældre menneskers sparepenge.